tartuNLP/wikipedia-smugri-20251201 huggingface dataset:
Eric Miller

Eric Roger Patrick Miller (s. 23. syyskuuta 1975 Dublin, Irlanti) on irlantilainen rugbynpelaaja. Miller kävi Wesleyn Collegen ja Loughborough'n yliopiston. Hän on pelannut Leinsterin ja Irlannin rugbyjoukkueissa pelipaikalla 8 sekä laitapelaajana. Hän on pelannut 48 maaottelua Irlannin paidassa ja edusti Irlantia 1999 ja 2003 maailmanmestaruuskisoissa. Miller lopetti rugbyn pelaamisen vuonna 2006.
Kati Hämäläinen

Kati Hämäläinen (s. 10. toukokuuta 1947 Helsinki) on suomalainen musiikin tohtori, cembalisti, urkuri ja orkesterinjohtaja sekä vanhan musiikin tutkija. Hämäläinen opiskeli Sibelius-Akatemiassa urkujensoittoa 1964–1971. Cembalonsoiton opinnot hän aloitti 1967. Hämäläinen suoritti Sibelius-Akatemiassa cembalonsoiton korkeimman kurssitutkinnon ensimmäisenä Suomessa. Hänen ensikonserttinsa cembalistina oli Sibelius-Akatemian konserttisarjassa 1973. Cembalonsoiton jatko-opintoja hän harjoitti muun muassa Lontoossa ja Kenneth Gilbertin oppilaana. Urkujensoiton mestarikursseilla hän on opiskellut muun muassa Ranskan, Espanjan ja Italian vanhaa musiikkia. Vuonna 1993 Hämäläinen suoritti musiikin tohtorin tutkinnon Sibelius-Akatemian taiteilijakoulutuksessa erityismaininnalla "kiitoksella hyväksytty" aiheenaan Ranskan barokin cembalo- ja urkumusiikki.
Vuodesta 1972 Hämäläinen on esiintynyt Suomessa sooloesityksissä, kamarimuusikkona, useiden orkesterien solistina ja orkesterinjohtajana. Hän on esiintynyt myös Ruotsissa, Saksassa, Sveitsissä, Tšekkoslovakiassa, Englannissa, Italiassa, Ranskassa ja Venäjällä. Hän on nauhoittanut radioyhtiöille Suomessa ja Keski-Euroopassa sekä levyttänyt suomalaisille levy-yhtiöille. Viime vuosina hän on esittänyt lähinnä Ranskan, Italian ja Espanjan kosketinsoitinmusiikkia sekä Ranskan kirkollista vokaalimusiikkia 1999 perustamansa yhtyeen Plein-Jeu johtajana.
Hämäläisen tutkimusala on esittämiskäytännön historia, mistä hän on julkaissut neljä kirjaa ja useita artikkeleita. Hämäläinen työskentelee Sibelius-Akatemian yliassistenttina ohjaten jatko-opiskelijoita kirkkomusiikin osastossa sekä esittävän säveltaiteen ja tutkimuksen tohtorinkoulutusyksikössä (DocMus). Hämäläinen on ollut Kotkan kansainvälisen urkukilpailun taiteellinen johtaja ja tuomariston puheenjohtaja. Vuonna 2006 hänet palkittiin Barokkienergiaa-palkinnolla ansiokkaasta ja monipuolisesta toiminnastaan vanhan musiikin parissa.
Kati Hämäläisen isä oli jazzmuusikko Olli Hämäläinen. Kati Hämäläinen oli naimisissa toimittaja Hannu Taanilan kanssa.
Äänityksiä.
Nauhoituksia Suomen Yleisradiolle ja TV:lle sekä radionauhoituksia Berliinissä ja Sveitsissä.
Levytyksiä:
Elmeri

Elmeri on suomalainen miehen etunimi. Elmerin nimipäivä on 3. tammikuuta, jolloin on myös Elmon nimipäivä. Muodossa Elmer nimi on esiintynyt almanakassa vuodesta 1950 lähtien, ja vuodesta 2000 lähtien samalla päivällä on myös pidentynyt muoto Elmeri.
Elmeri on suomalainen muunnos saksalaisesta nimestä Elmar, joka Suomessakin esiintyy myös muodossa Elmer. Elmar-nimi taas on syntynyt lyhentymänä muinaisgermaanisista nimistä Egilmar, Eilmar, Elimar ja Adelmar, joissa kaikissa loppuosa "mar" tarkoittaa "kuuluisaa"; nimien alkuosista Egil tarkoittaa käärmettä, Eil miekkaa ja Adel jalosukuista, kun taas Elimar merkitsee "kaikkialla kuuluisaa".
Digi- ja väestötietoviraston tietojen mukaan nimi Elmeri on 1900-luvun alusta vuoden 2019 loppuun mennessä annettu Suomessa 9 621 henkilölle.
Sekaisin Marista

Sekaisin Marista on Bobby Farrellyn ja Peter Farrellyn ohjaama romanttinen komedia vuodelta 1998. Sen pääosissa ovat Ben Stiller, Cameron Diaz, Matt Dillon, Chris Elliott, Lin Shaye, W. Earl Brown, Lee Evans ja Jeffrey Tambor, joiden lisäksi cameorooleissa nähdään Brett Favre, Sarah Silverman, Keith David ja Harland Williams.
Elokuva kertoo Tedistä, joka rakastuu lukiovuosinaan kauniiseen Maryyn ja päättää pyytää häntä treffeille. Ennen treffejä Tedin ollessa vessassa hänen kiveksensä jäävät sepaluksen väliin ja tämän nolon sattumuksen takia Ted ei halua enää tavata Maryä. Vuosien päästä Ted haluaa tavata Maryn ja hän palkkaa yksityisetsivän etsimään hänet, mutta tämäkin rakastuu Maryyn.
Elokuva oli yleisömenestys ja se oli kolmanneksi eniten tuottanut elokuva vuonna 1998 Pohjois-Amerikassa. Se myös nosti Stillerin parrasvaloihin. "Total Film" -lehden lukijat äänestivät elokuvan neljänneksi parhaimmaksi komediaksi ja lisäksi "Bravo" on sijoittanut elokuvan neljänneksi listatessaan sata hauskinta elokuvaa. Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi sen kaikkien aikojen sadan parhaan komedian listalle sijalle 81.
Masters of Reality

Masters of Reality on yhdysvaltalainen stoner rock -yhtye, jonka kitaristi, tuottaja ja laulaja Chris Goss ja Tim Harrington perustivat vuonna 1981 Syracusessa, New Yorkissa. Yhtye nimettiin Black Sabbathin "Master of Reality" -albumin mukaan. Masters of Reality on osa niin sanottua ”Palm Desert -skeneä”, johon luetaan myös Kyuss, Queens of the Stone Age ja monia muita stoner rock ja desert rock -yhtyeitä.
Ensimmäiseen kokoonpanoon kuuluivat Chris Goss, Tim Harrington, Vinnie Ludovico ja Googe. Tämä kokoonpano nauhoitti albumin "Masters of Reality" ennen hajoamistaan 1989. Masters of Reality pääsi otsikoihin, kun Cream-rumpali Ginger Baker liittyi yhtyeeseen ja soitti sen toisella albumilla "Sunrise on the Sufferbus" vuonna 1993. Albumilta nousi top ten -hitti ”She Got Me (When She Got Her Dress On)”. Baker lähti yhtyeestä vain vuotta myöhemmin. Silloinen Circus of Power -rumpali Victor Indrizzo liittyi myöhemmin täydentämään kokoonpanoa.
Gossin yhteydet Queens of the Stone Ageen johtivat siihen, että Nick Oliveri ja Joshua Homme soittivat vuoden 2001 albumilla "Deep in the Hole" sekä kaksi vuotta myöhemmin live-albumilla "Flak ’n’ Flight".
Goss on myös tuottanut lukuisia yhtyeitä (muun muassa Kyuss, Soulwax, Melissa Auf der Maur ja The Eighties Matchbox B-Line Disaster) sekä löytänyt lukuisia uusia yhtyeitä Palm Desertistä ja muualta.
Renault Char B1

 
Renault Char B1 oli ranskalaisten 1930-luvulla kehittämä raskas panssarivaunu, jota käyttivät toisessa maailmansodassa sekä ranskalaiset että saksalaiset saatuaan niitä sotasaaliiksi.
Sodan alussa vaunu oli panssaroinniltaan ja aseistukseltaan saksalaisten vaunujen veroinen, ellei parempikin. Esimerkiksi 16. toukokuuta 1940 "Eure" väijytti ja tuhosi 13 saksalaista vaunua, ml. malleja Panzerkampfwagen III ja Panzerkampfwagen IV, Stonnessa ja vetäytyi saatuaan 140 osumaa, jotka eivät läpäisseet vaunun panssarointia.
Vaunun suurin heikkous oli sen tornin suunnittelu, jossa vaununjohtaja toimi samalla myös ampujana. Tämä ratkaisu teetti niin paljon tehtäviä yhdelle henkilölle, ettei vaunun kaikkia tehoja saatu hyödyllisesti käytettyä.
Vaunua valmistivat Renault 182 kappaletta, AMX 47 kappaletta, FCM 72 kappaletta, FAMH 70 kappaletta ja Schneider 32 kappaletta. Vaunu oli erittäin kallis ja tuli maksamaan 1,5 miljoonaa frangia kappale. Toisin kuin muut ranskalaiset vaunut, Char B1 oli varustettu radiolla.
Sotasaaliiksi saamistaan vaunuista saksalaiset muunsivat 60 kappaletta liekinheitinvaunuiksi vaihtamalla 75mm haupitsin tilalle liekinheittimen . Lisäksi 18 vaunua muunnettiin 105 mm tykillä varustetuiksi tykistövaunuiksi/rynnäkkötykeiksi. Vaunujen mallimerkinnäksi tuli 10,5 cm le.FH 18/3 (Sf) auf Geschützwagen B-2(f).
Tokarev TT-33

Tokarev TT-33 () eli "tulalainen Tokarev" () mallia 1933 on Fjodor Tokarevin 1930-luvulla Neuvostoliitossa suunnittelema itselataava pistooli.
Tokarev TT toimii lyhytrekyyliperiaatteella ja sen lukitusmekanismi on tavanomainen Browning-tyyppinen; piippu lukittuu luistiin kahdella hylsynpoistoaukon edessä olevalla lukitusolakkeella. 
Piipun ohjaus tapahtuu piippuun akseloidulla linkulla, jonka alempana akselina toimii luistinsalvan akseli.
Tokarev TT kehitettiin puna-armeijan Nagant M1895 -revolverien seuraajaksi 1930-luvulla. Pistoolin esimalli Tokarev TT-30 () otettiin puna-armeijan palveluskäyttöön vuonna 1931 ja siitä lähinnä tuotantoteknisillä parannuksilla muutettu TT-33 korvasi tuotannossa kokonaan edeltäjänsä vuonna 1935. Vuosina 1942-1943 mustien bakeliittisten kahvalevyjen sijasta voitiin käyttää puisia, ristiinkarhennettuja kahvalevyjä. Suomalaiset kutsuivat asetta "tähtipistooliksi" sen kahvalevyissä olevan tähtikuvion mukaan ja se oli suosittu sotasaalis. 
Asetta on käytetty toisen maailmansodan jälkeenkin muun muassa Korean sodassa ja Vietnamin sodassa. Sitä valmistettiin Neuvostoliitossa vuoteen 1953 saakka yli 1 700 000 kappaletta. Sen korvasi Makarov PM.
Tokarev TT:tä on Neuvostoliiton lisäksi valmistettu myös Jugoslaviassa ("M57, M60, M65, M70 (d), M70A, M88"), Kiinassa ("Type 51", "Type 54"), Puolassa ("pw wz.33") ja Unkarissa ("FEG 48M", "Tokagypt 58").
Fundamental

Fundamental on Pet Shop Boysin yhdeksäs studioalbumi, joka julkaistiin 22. toukokuuta 2006. Yhdysvalloissa albumi julkaistiin kesäkuun lopussa. "Fundamental" pääsi 28. toukokuuta 2006 Yhdistyneen kuningaskunnan virallisella albumilistalla viidenneksi. Suomessa albumi nousi Suomen virallisen listan sijalle 9. Se äänitettiin vuosina 2003–2005 ja julkaistiin Parlophone-levymerkillä. Vaikka Fundamental ei noussut suurille sijoille USA:n albumilistalla, myi se paremmin kuin kaksi edellistä albumia. Maailmanlaajuisesti albumi ylitti miljoonan myydyn levyn rajan.
Albumi omistettiin Mahmoud Asgarille ja Ayaz Marhonille.
Kappaleet.
Kaikki kappaleet kirjoittanut Pet Shop Boys, ellei toisin mainittu.
Fyn

Fyn on Tanskan kolmanneksi suurin saari. Fynin suurin kaupunki on Odense. Saaren asukasluku vuoden 2018 alussa oli 496 243 ihmistä.
Fyn sijaitsee Jyllannin niemimaan ja Själlannin välissä, joista sen erottavat vastaavasti Vähä-Belt ja Iso-Belt. Fynin läpi kulkevat E20-moottoritie ja rautatie, jotka ovat Tanskan tärkeimmät itä-länsi-suuntaiset yhteydet. Jyllantiin johtaa vanha maantie- ja rautatiesilta (Gamle Lillebæltsbro) ja uusi moottoritiesilta (Nye Lillebæltsbro); Själlantiin johtaa vasta 1998 avattu moottoritie- ja rautatiesilta (Storebæltsbroen).
Saaren tunnetuimpia nähtävyyksiä on 1500-luvulta peräisin oleva Egeskovin linna upeine puutarhoineen ja kokoelmineen. Fun, Ærø ja Langeland sekä noin 90 pienempää saarta muodostivat vuoteen 2007 saakka Fynin amtin.
Polly tuli kuvioihin

Polly tuli kuvioihin on John Hamburgin ohjaama ja käsikirjoittama romanttinen komedia vuodelta 2004.
Juoni.
Säntillinen riskianalyytikko Reuben (Stiller) joutuu morsiamensa hylkäämäksi heti häämatkan alussa. Eipä aikaakaan, kun mies törmää vanhaan koulukaveriinsa Pollyyn (Aniston), jonka rempseä elämäntyyli on melkoisessa ristiriidassa Reubenin maailman kanssa.
Arvioita.
"Turun Sanomien" Päivi Valotien mukaan "Polly tuli kuvioihin" on melko tyhjänpäiväinen parisuhdehölmöily, joka laahaa eteenpäin romanttisen komedian umpitutulla kaavalla: poika tapaa tytön, menettää tytön ja saa lopulta kuitenkin tytön. Elokuvaan on tuotu teinikomedioissa suosittua eritehuumoria, mitä Valotie ei pidä järin viisaana.
Werknesh Kidane

 
Werknesh Kidane (s. 21. marraskuuta 1981 Maychew, Tigray, Etiopia) on etiopialainen kestävyys- ja maastojuoksija.
Kidane aloitti kilpailemisen kansainvälisellä tasolla vuonna 1997, jolloin hän sijoittui maastojuoksun MM-kilpailuissa Torinossa nuorten sarjassa 13:nneksi ja sai joukkuekilpailussa pronssia. Vuonna 1998 hän voitti Marrakechin maastojuoksun MM-kisoissa nuorten sarjassa pronssia ja joukkuekultaa. Hän oli samana vuonna Annecyn nuorten MM-kisoissa 5 000 metrin juoksussa viides. Seuraavana vuonna hän voitti Belfastin maastojuoksun MM-kisoissa nuorten mestaruuden sekä henkilökohtaisessa että joukkuekilpailussa. Hän osallistui Sevillan MM-kisoihin, joissa karsiutui 5 000 metrin alkuerissä. Johannesburgin Afrikan kisoissa hän oli samalla matkalla neljäs. 
Vuonna 2000 Kidane sijoittui Vilamouran maastojuoksun MM-kisoissa nuorten sarjassa yhdeksänneksi. Hän oli viidenneksi paras etiopialainen, joten hänen sijoitustaan ei huomioitu joukkuekilpailussa, jossa Etiopia oli toinen. Sydneyn olympialaisissa hän oli 5 000 metrillä seitsemäs. Kidane kilpaili Lissabonin sisäratojen MM-kisoissa 2001 3 000 metrin juoksussa sijoittuen yhdeksänneksi. Oostenden maastojuoksun MM-kilpailuissa hän juoksi aikuisten sarjassa ja oli lyhyellä matkalla viides sekä sai joukkuekilpailussa kultaa. Samana vuonna hän karsiutui Edmontonin MM-kisoissa 5 000 metrin alkuerissä.
Kidane voitti vuonna 2002 maastojuoksun MM-kisoissa Dublinissa hopeaa lyhyellä matkalla ja kultaa joukkuekilpailussa. Kauden päättäneessä IAAF:n GP-finaalissa hän oli 3 000 metrillä yhdeksäs. Seuraavana vuonna hän osallistui Lausannen maastojuoksun MM-kisoissa molemmille matkoille. Pitkällä matkalla hän voitti kultaa sekä henkilökohtaisessa että joukkuekilpailussa, lyhyellä matkalla hopeaa molemmissa kategorioissa. Pariisin MM-kisoissa hän voitti hopeaa 10 000 metrin juoksussa ajalla 30.07,15. Myöhemmin samana vuonna hän sijoittui neljänneksi 5 000 metrillä. Abujan Afrikan kisoissa hän sai 10 000 metrillä hopeaa ajalla 32.37,35. 
Vuonna 2004 Kidane voitti Brysselin maastojuoksun MM-kisoissa pronssia pitkältä matkalta ja sijoittui lyhyellä matkalla neljänneksi. Etiopia voitti molemmat joukkuekilpailut. Ateenan olympialaisissa hän oli 10 000 metrillä neljäs ja samana vuonna 5 000 metrillä viides. Vuonna 2005 hän voitti maastojuoksun MM-kisoissa pitkällä matkalla pronssia ja lyhyellä matkalla hopeaa sekä molemmissa joukkuekilpailuissa kultaa. Helsingin MM-kisoissa hän oli 10 000 metrillä kuudes.
Kidane juoksi Bydgoszczin maastojuoksun MM-kisoissa 2010 yhdeksänneksi. Joukkuekilpailussa hän voitti hopeaa. Lontoon olympialaisissa 2012 hän oli 10 000 metrillä neljäs.
Kidane asuu Etiopian pääkaupungissa Addis Abebassa. Hänen vanhempansa asuvat Aksumin kaupungissa Tigrayssä. Kidane on naimisissa kestävyysjuoksija Gebre-egziabher Gebremariamin kanssa.
Henkilökohtaiset ennätykset.
Lähteet: Tilastopaja. IAAF
Szymon Ziółkowski

Szymon Jerzy Ziółkowski (s. 1. heinäkuuta 1976 Poznań, Puola) on uransa päättänyt puolalainen moukarinheittäjä, olympiavoittaja ja maailmanmestari. 
Ziółkowskin ensimmäiset aikuisten arvokisat olivat 1995 MM-kilpailut Göteborgissa, missä hän ei kuitenkaan selviytynyt loppukilpailuun. Kolme vuotta myöhemmin Budapestin EM-kisoissa hän sijoittui viidenneksi tuloksella 78,16. Vuonna 1999 hän sijoittui Euroopan Cupin superliigan moukarikilpailussa toiseksi mutta jäi Sevillan MM-kisoissa karsintoihin. 
Vuonna 2000 Sydneyn olympialaisissa Ziółkowski voitti kultamitalin tuloksella 80,02. Aikaisemmin samana vuonna hän oli heittänyt Varsovassa silloisen oman ennätyksensä 81,42. Hän voitti kultaa myös seuraavana vuonna Edmontonin MM-kisoissa Puolan ennätystuloksella 83,38. Aikaisemmin samana vuonna hän oli voittanut moukarikisan Euroopan cupin superliigassa. 2002 Münchenin EM-kisoissa hän heitti karsinnoissa 77,17, mikä ei riittänyt loppukilpailupaikkaan. Vuoden 2003 MM-kisat jäivät häneltä loukkaantumisen takia väliin. Vuonna 2004 hän voitti jälleen moukarikisan Euroopan cupin superliigassa, mutta Ateenan olympialaisissa hän ei selviytynyt loppukilpailuun. 
Ziółkowski voitti 2005 Euroopan cupin superliigan kilpailun ja sijoittui alun perin kolmanneksi Helsingin MM-kisoissa 2005 tuloksella 79,35. Hän nousi vuosia myöhemmin hopealle Ivan Tsih’anin dopinghylkäyksen jälkeen. Vuonna 2006 Ziółkowski voitti Euroopan talviheittocupin sekä jälleen Euroopan cupin superliigan kilpailun. Göteborgin EM-kilpailuissa 2006 hän oli neljäs. Osakan MM-kilpailuissa 2007 ja Pekingin olympialaisissa 2008 hän sijoittui seitsemänneksi. Berliinin MM-kisoissa 2009 Ziółkowski saavutti hopeaa tuloksella 79,30. Barcelonan EM-kilpailuissa 2010 hän sijoittui viidenneksi tuloksella 77,99 m ja Daegun MM-kilpailuissa 2011 seitsemänneksi tuloksella 77,64 m. Ziółkowski voitti pronssia Helsingin EM-kilpailuissa 2012 tuloksella 76,67. Lontoon olympialaisissa hän sijoittui seitsemänneksi.
Puolan mestaruuksia Ziółkowski on voittanut neljätoista (1996–1997, 1999–2002, 2004–2009, 2011, 2013). Kuulaa hän on työntänyt parhaimmillaan 15,25 (1995) ja heittänyt kiekkoa 49,44 (1997). Hän on 192 senttimetriä pitkä ja painaa 120 kilogrammaa. Seuratasolla hän edusti AZS Poznańia.
Ziółkowski päätti uransa heinäkuussa 2016.
Tavallisen rehti rikollinen

Tavallisen rehti rikollinen ("Ordinary Decent Criminal") on vuonna 2000 ensi-iltansa saanut irlantilainen rikos-/komediaelokuva, jonka ohjasi Thaddeus O’Sullivan. Tarina on sovitettu Lionel Shriverin romaanista.
Elokuvan piti alun perin kertoa Martin Cahillista, tunnetusta irlantilaisesta rikollisesta. Juonta muutettiin sen jälkeen kun tuotantotiimi huomasi, että John Boorman teki jo Cahillista elokuvaa, nimeltään "Alamaailman kenraali".
Queen Jane

Jane Nyambura eli Queen Jane (1964 tai 1965 – 30. kesäkuuta 2010) oli kenialainen benga-laulaja. Hän oli kotoisin Murangan piirikunnasta, Kenian keskisestä maakunnasta. Etniseltä taustaltaan hän oli kikuju.
Queen Jane toimi aiemmin Mbiri Young Starsin laulusolistina. Hän perusti vuonna 1990 oman benga-yhtyeensä, jossa toimi myös hänen siskonsa (laulaja) ja veljensä (kitaristi) .
Queen Janen "Nduraga Ngwetereire" sisältyy myös World Music Networkin kokoelmalevylle "The Rough Guide to the Music of Kenya".
Suikeroalpi

Suikeroalpi ("Lysimachia nummularia") on alpien ("Lysimachia") sukuun kuuluva maassa suikerteleva kasvi.
Suikeroalpi kukkii heinäkuusta syyskuuhun keltaisin kukin. Kukat ovat leveydeltään 2–3 senttimetriä. Lehdet ovat pyöreitä ja kasvavat pareittain vastakkaisesti. Varsi kasvaa noin 50–160 senttimetriä pitkäksi. Suikeroalpi muodostaa rönsyjensä avulla laajoja maanmyötäisiä kasvustoja.
Suikeroalpia tavataan Keski- ja Etelä-Euroopassa. Se on luokiteltu elinvoimaiseksi. Ihmisen mukana suikeroalpi on levinnyt myös Pohjois-Amerikkaan. Suomessa lajia ei tavata alkuperäisenä, mutta se on levinnyt paikoitellen Etelä- ja Pohjois-Suomessa viljelykarkulaisena luontoon.
Suikeroalpia käytetään maanpeitekasvina etenkin siellä, missä nurmikon leikkaaminen olisi hankalaa, kuten luiskissa ja pensaiden alla. Laji on helppohoitoinen, ja se viihtyy varjoisilla ja puolivarjoisilla paikoilla. Tieteellinen nimi "nummularia" (latinan sanasta 'nummus', kolikko), samoin kuin ruotsalaiset "penningblad", "mynt-lysing" ja "penningarv" sekä englanninkielinen nimi "moneywort" ja saksankielinen "Pfennigkraut", tulee vaikutelmasta, että lehdet muodostavat kasan kolikoita.
Lucio Silla

Lucio Silla (KV 135) on Wolfgang Amadeus Mozartin säveltämä kolminäytöksinen ooppera.
Oopperan synty.
Lokakuun lopulla 1772 Mozart lähti isänsä kanssa heidän kolmannelle ja viimeiselle Italian matkalleen. Matkan tarkoituksena oli saada Mozartille pysyvä virka Italiasta jostain ruhtinashovista. Virkaa ei tuoltakaan matkalta saatu, mutta Milanon herttuan hoviteatterissa sai 26. joulukuuta 1772 ensi-iltansa herttua Ferdinandille ja hänen puolisolleen, Modenan prinsessa Maria Ricciardia Beatrice d'Estelle omistettu "Lucio Silla".
Synopsis.
Karkotettu senaattori Cecilio palaa salaa Roomaan tavatakseen rakastettunsa, diktaattori Sillan himoitseman Giunian.
Murha– ja lemmenjuonien ja Sillan tyrannimaisten elkeiden lomassa Cecilio kamppailee rakkaudestaan. Suurten vaarojen jälkeen Cecilio ja Giunia saavat lopulta toisensa.
Diskografia.
Oopperasta on kolme keskeistä äänitystä:
Lángos

Lángos on Itä-Euroopassa, etenkin Unkarissa suosittu pikaruoka. Lángos on rasvassa uppopaistettu taikinalettu, jonka päälle laitetaan erilaisia täytteitä, esimerkiksi smetanaa, juustoa, valkosipulia, ketsuppia tai muita mausteita.
Amorgós

Amorgós () on Kreikan saari, joka kuuluu Kykladien saariryhmään. Saaren pinta-ala on 121,464 neliökilometriä ja asukasluku 1 971 (vuonna 2001). Hallinnollisesti Amorgós kuuluu Amorgóksen kuntaan, Náxoksen alueyksikköön ja Etelä-Egean saarten alueeseen. Saaren pääkylä on Amorgóksen kylä.
Maantiede.
Amorgós sijaitsee Välimereen kuuluvan Egeanmeren keskiosissa. Se on Kykladien saariryhmän itäisin saari. Sen lähimmät suuremmat saaret ovat Náxos luoteispuolella, Íos länsipuolella ja Astypálaia kaakkoispuolella. Náxoksen ja Amorgóksen välissä sijaitsevat Pienet Kykladit, kuten Kéros ja Koufonísi.
Korkea harju jakaa Amorgóksen itä-länsisuunnassa. Sekä vuoristossa että merenlahtien ympärillä on tasaisia hedelmällisiä laaksoja ja maakaistaleita. Saaren korkein kohta on Kríkelos (823 metriä).
Hallinto ja kylät.
Amorgós kuuluu hallinnollisesti Amorgóksen kuntaan, johon kuuluu myös pienempiä lähisaaria.
Saaren suurimmat asutukset ovat Amorgóksen kylä eli Chóra (397 asukasta), Aigiáli (261), Rachídi (172), Xylokeratídi (156), Órmos Aigiális (147) ja Tholária (138). Saarella on kaksi satamaa, Katápola ja Aigiáli. (Katso myös: Luettelo Amorgóksen kunnan kylistä.)
Historia.
Amorgós on ollut asuttu jo esihistoriallisesta ajasta lähtien. Antiikin aikana saarella oli kolme kaupunkia, Aigiale, Arkesine ja Minoa. Saari mainitaan tuon ajan lähteissä kuitenkin vain harvoin. Se tunnetaan muun muassa jambirunoilija Semonideen (myös Simonides) kotipaikkana.
Saari kärsi merirosvoista 600-luvulta lähtien, ja tuolloin sen asukkaat muuttivat saaren sisäosiin. Venetsia otti saaren valtaansa vuonna 1207. Aluksi saarta hallitsi Ghizin suku ja myöhemmin Quirinin suku. Osmanivallan alle saari joutui vuonna 1537. Saari vapautui osmanivallasta vuonna 1822 ja pian tämän jälkeen siitä tuli osa itsenäistynyttä Kreikkaa.
Nähtävyydet.
Amorgóksen tunnetuin nähtävyys on vuorenrinteeseen rakennettu, valkoista kykladista arkkitehtuuria edustava Chozoviótissan luostari. Amorgóksen kylässä on venetsialaisaikainen linna ("Kástro") sekä Amorgóksen arkeologinen museo. Saaren arkeologisiin kohteisiin lukeutuvat Aigialen, Arkesinen ja Minoan kaupunkien antiikin aikaiset jäännökset. Amorgós ja sen vuoret ovat myös suosittu vaelluskohde. Chóran ja Aigiálin välisen vaellusreitin varrella sijaitsee Asfontylítisin autiokylä.
Frankensteinin kirous

Frankensteinin kirous (engl. "The Curse of Frankenstein)" on Terence Fisherin ohjaama brittiläinen kauhuelokuva vuodelta 1957. Se on ensimmäinen Hammer Film Productionsin värielokuva ja ensimmäinen Frankenstein-sarjassa. Kansainvälisen suosion ansiosta elokuvasta tehtiin muutamia jatko-osia ja myös Draculasta sekä muumiosta tehtiin omat elokuvansa.
Tukholman olympiastadion

Tukholman olympiastadion, joka yleensä tunnetaan nimellä Tukholman stadion, sijaitsee Tukholmassa Östermalmin kaupunginosassa lähellä kaupungin ydinkeskustaa. Stadionin suunnitteli arkkitehti Torben Grut. Stadion rakennettiin vuosina 1910–1912 ja se valmistui vuoden 1912 kesäolympialaisten päästadioniksi.
Olympialaisten jälkeen stadion on isännöinyt lukemattomia urheilutapahtumia, kuten yleisurheilua, jalkapalloa ja jääpalloa. Olympialaiset palasivat Tukholmaan 1956, joskin melko pienimuotoisesti, kun stadion isännöi Melbournen olympiakisojen ratsastuskilpailuja. Ratsastuskilpailuja ei voitu suorittaa varsinaisella kisapaikalla, koska Australiassa suhtauduttiin nihkeästi hevosten kuljettamiseen maahan. 
Stadion rakennettiin alun perin 20 000 katsojalle, mutta vuoden 1958 yleisurheilun EM-kisoja varten katsomoa laajennettiin 27 000 -paikkaiseksi. Urheilutapahtumien lisäksi stadion on toiminut lukuisten suurten konserttien pitopaikkana. Stadionin kapasiteetti on 14 500 ja konserteissa lähes 35 000. Stadionin yleisöennätys urheilutapahtumassa saavutettiin jääpallon loppuottelussa vuonna 1959, jolloin paikalla oli 28 848 maksanutta katselijaa. 
Tukholman stadionilla on tehty enemmän yleisurheilun maailmanennätyksiä kuin millään muulla areenalla, kaikkiaan 83.
Tukholman olympiastadionin arkkitehtuuri yhdistelee piirteitä antiikin urheilustadioneista ja Ruotsin keskiaikaisista kaupunginmuureista. Stadionin ympärysmuuri ja sakaraharjainen kellotorni on rakennettu tummasta, käsinmuuratusta Helsingborgin tiilestä. Stadionille lisättiin 1930-luvulla urheilevia ihmishahmoja esittäviä patsaita.
Doksologia

Doksologia tai doksologi (kreikasta, ’ylistys’) on ylistyslauselma, jossa kiitetään Jumalaa. Usein se on trinitaarisesti muotoiltu. Pääsääntöisesti doksologioita käytetään rukousten lopussa, mutta ne voivat olla myös itsenäisiä rukouksia. Läntisessä jumalanpalvelusperinteessä keskeisiä doksologioita ovat eukaristisen rukouksen lopussa oleva päätösdoksologia, ns. suuri kunnia ja sitä seuraava Laudamus-hymni, pieni kunnia sekä kollehtarukouksen päättävä doksologia. Myös Herran rukouksen päättävä loppulause on doksologia.
Esimerkkejä eri doksologioista.
Messun eukaristisen rukouksen loppudoksologia:
Latinaksi
Per ipsum, et cum ipso, et in ipso,
est tibi Deo Patri omnipoténti, in unitáte Spíritus Sancti,
omnis honor et glória per ómnia sæcula sæculórum.
Kat. kirkon käyttämä käännös
Hänen kauttaan, hänen kanssaan ja hänessä
sinulle, Jumalalle, kaikkivaltiaalle Isälle, Pyhän Hengen yhteydessä
kaikki kunnia ja kirkkaus iankaikkisesta iankaikkiseen.
Evl. kirkon käyttämä muoto
Hänen kauttaan, hänen kanssaan ja hänessä
kuuluu sinulle, kaikkivaltias Isä, Pyhän Hengen yhteydessä
kunnia ja kirkkaus aina ja ikuisesti.
AVS-36

AVS-36 (, "Avtomatitseskaja Vintovka Simonova obraztsa 1936 goda", Suomen armeijan nimike sotasaaliskivääreille ”7,62 aut. kiv/36”) on Sergei Simonovin 1930-luvulla Neuvostoliitossa suunnittelema kerta- ja sarjatulta ampuva automaattikivääri, joka oli käytössä toisessa maailmansodassa ja erityisesti talvisodassa. 
Kiväärin prototyyppi valmistui vuonna 1931, sen valmistus alkoi vuonna 1934 ja varsinainen sarjatuotanto tapahtui vuosina 1937–1940. Kaikkiaan kivääriä valmistettiin Ishevskin asetehtaalla noin 65 800 kappaletta; pieni määrä aseita valmistettiin PE-mallisella kiikaritähtäimellä varustettuna tarkka-ampujakäyttöön.
Out of Exile

Out of Exile on Audioslaven toinen studioalbumi. Se julkaistiin 23. toukokuuta 2005. Albumilta nousi neljä hittiä: "Be Yourself" , "Your Time Has Come", "Doesn't Remind Me" ja "Out of Exile". Out of Exile nousi Suomen virallisen listan sijalle 5.
Kriitikot suhtautuivat albumiin myönteisesti. Jotkut faneista pitivät albumia parempana kuin yhtyeen edellistä levyä, kun taas jotkut faneista pettyivät "Out of Exilen" rauhallisempaan tunnelmaan. Albumin kappale "Doesn't Remind Me" sai parhaan hard rock -esityksen Grammy-ehdokkuuden.
Albumin kappaletta "Be Yourself" on käyetty WWE-diiva Ashley Massaron sisääntulomusiikkina.
Kappalelista.
Kaikki albumin kappaleet ovat Chris Cornellin sanoittamia ja Audioslaven säveltämiä ja sovittamia.
S/S Tarjanne

S/S Tarjanne () on vuonna 1908 rakennettu höyrylaiva. Tarjanne on palvellut Näsijärvellä matkustaja- ja rahtiliikenteessä. Nykyään alus liikennöi vuoropäivinä Tampereelta Näsijärven ja Muroleen kanavan kautta Ruovedelle ja sieltä Virroille. Sen kulkureitti Tampereelta Virroille tunnetaan nimellä Runoilijan tie. Alus palvelee myös risteilyliikenteessä.
Alus on Suomessa viimeinen pitkän linjan matkustajahöyrylaiva ja maailman vanhin edelleen liikenteessä oleva alkuperäistä reittiä kulkeva matkustajahöyrylaiva. Siinä on 115 matkustajapaikkaa, ja miehistöä 4 + ravintolahenkilökunta. Yläkerran ravintola on muutettu nykyiseen asuunsa vuonna 1916 Akseli Gallen-Kallelan suunnittelemana. Vuoteen 1956 asti yläkannella oli toisen luokan hyttejä ja alakannella kolmannen luokan hyttejä. Laivaan on tehty pienemmät peruskorjaukset vuosina 1956 ja 1962. Mittava peruskorjaus tehtiin 2006-2007 ja saatettiin loppuun 2008. Rahapulan vuoksi ei korjauksia kuitenkaan saatu toteutetuiksi alkuperäisten suunnitelmien laajuudessa.
Käyttöhistoria.
Ensimmäisen maailmansodan aikana Tarjanne oli pakko-otettuna Venäjän laivaston Näsijärvellä purjehtineeseen osastoon, jolloin se aseistettiin tykillä. Laiva riisuttiin aseista talvella 1918, ja tykki siirrettiin käytettäväksi Suomen sisällissodassa. Tarjanne liikennöi ennen yhdessä S/S Pohjolan kanssa Tampere–Virrat-väliä. Vuonna 1929 Tarjanne oli HL Kurun pelastustöissä mukana, kun HL Kuru upposi Tampereella Siilinkarin lähellä.
Muita tietoja.
Alus kuuluu Museoviraston perinnelaivarekisteriin ja se on Suomen Höyrypursiseuran alusrekisterissä.
S/S Saimaa

S/S Saimaa on vuonna 1893 Turussa Crichtonin telakalla rakennettu höyrylaiva, joka on nykyään Väyläviraston edustuskäytössä.
Alkuperäisessä tehtävässään Saimaan alueen tarkastusaluksena se toimi talvisotaan saakka. Sodan syttymisen jälkeen se toimi Suomenlahdella esikunta-aluksena sekä erilaisissa mittaustehtävissä. Vuosina 1941-42 se toimi Viipurin luotsipiirin tarkastusaluksena, asemapaikkanaan Kotka, jossa se joutui lentopommituksen uhriksi ja sai reikiä kansirakennelmaansa. Alus siirtyi jälleen takaisin Saimaan luotsipiiriin marraskuussa 1942.
Alvajärvi

Alvajärvi on kylä Pihtiputaalla. Kylässä oli vuonna 1998 362 asukasta, joiden keski-ikä oli 43,4 vuotta. Jyväskylä–Haapajärvi-rata kulkee kylän läpi. Kylän alueella on kaksi järveä, Alvajärvi sekä Muurasjärvi. 
Alvajärvi jaetaan neljään pienempään kylänosaan, Honkarantaan, Lehtoperään, Rekosrantaan ja Puuruskylä-Etelärantaan.
Jari Mattila

Jari Mattila (s. 21. maaliskuuta 1981 Järvenpää) on suomalainen endurokuljettaja, Euroopanmestari, kolminkertainen maailmanmestari Suomen maajoukkueessa ja moninkertainen Suomen mestari. Mattila edusti yli kymmenen vuoden ajan Suomen maajoukkuetta ja on myös moninkertainen SM-mitalisti. Mattila ajoi uransa aikana eri tehdastiimeissä ja edusti useita eri merkkejä. 
Mattila asuu Hyvinkäällä ja toimii yrittäjänä, sekä Xracing Offroadpro lehden testikuljettajana / asiantuntijana.
Vuonna 2006 Jari Mattila voitti Euroopan mestaruuden enduro E1-luokassa, Puolan mestaruuden, sekä MM-joukkuekultaa Uuden Seelannin Lake Taupossa. Hän oli myös voittamassa Tuusulan Moottorikerhon joukkueessa Suomen mestaruus­ kultaa.
Maailmankaikkeuden lopullinen kohtalo

Maailmankaikkeuden lopullinen kohtalo tarkoittaa tapaa, jolla nykyinen maailmankaikkeus loppuu, tai jatkuuko se ikuisesti.
Maailmankaikkeuden uskotaan yleisesti syntyneen alkuräjähdyksessä, mistä on seurannut laajeneminen ja tämän laajenemisen kiihtyminen. Siitä on kuitenkin erilaisia käsityksiä, mitä tulevaisuudessa tapahtuu. Joidenkin teorioiden mukaan maailmankaikkeus jatkaa laajenemistaan, kunnes jäljellä on enää kylmä pimeys. Toisten teorioiden mukaan laajeneminen pysähtyy ja kääntyy tiivistymiseksi, joka päättyy siihen, että kaikki aine törmää yhteen samassa pisteessä. Tämä voi olla kaiken loppu, tai siitä syntyy uusi maailmankaikkeus. Kaikissa näissä teorioissa maailmankaikkeus loppuu vasta useiden triljoonien vuosien kuluttua. On myös esitetty, että maailmankaikkeuden loppu voisi tulla yhtäkkiä.
Teorioita.
Teoriat maailmankaikkeuden lopullisesta kohtalosta ovat edelleen epävarmoja, sillä ne riippuvat monesta toistaiseksi huonosti tunnetusta tekijästä. Esimerkiksi pimeän energian fysikaalinen luonne on edelleen hyvin epäselvä. Skenaarioiden perusteena on muun muassa aineen, säteilyn, pimeän aineen ja pimeän energian suhteellinen osuus maailmankaikkeudessa, maailmankaikkeuden kriittinen tiheys (tiheys, joka riittäisi pysäyttämään laajenemisen) ja sen laajenemisen nopeus. Varsinaisia mittaustuloksia ovat galaksien joukkoontumisen aste, etäiset supernovat ja kosmisen taustasäteilyn anisotropia.
Samuli Aro

Samuli Aro (s. 12. huhtikuuta 1975 Järvenpää) on suomalainen endurokuljettaja ja viisinkertainen maailmanmestari. Huippu-uransa aikana hän on ajanut Yamahan, Husqvarnan ja KTM:n pyörillä.
Ura.
Samuli Aro on 2000-luvun menestyneimpiä endurokuljettajia. Hän on voittanut maailmanmestaruuden viisi kertaa, kaksi kertaa hopeaa ja yhden pronssin. Hän on ollut mukana Suomen joukkueessa voittamassa joukkuekultaa viisi kertaa.
Tulokset.
Tulokset Enduron maailmanmestaruussarjassa:
Audioslave (albumi)

Audioslave on samannimisen yhtyeen vuonna 2002 julkaisema debyyttialbumi. Useimmat kappaleista ovat hieman samantyylisiä kuin Rage Against the Machinen kappaleet, mutta albumilla kuullaan myös klassista rockia. Albumilta nousi viisi hittiä: "I Am the Highway", "Like A Stone", "Cochise", "Show Me How To Live" sekä "What You Are".
Albumin kappaletta "Shadow On The Sun" on käytetty elokuvassa "Collateral – väärä aika, väärä paikka".
Albumi julkaistiin 19. marraskuuta 2002 ja meni Billboard 200 -listalle sijoittuen ensimmäisellä viikollaan sijalle seitsemän ja myyden 162 000 kopiota samalla viikolla. Se myi kultaa (RIAA) alle kuukaudessa, ja vuoteen 2006 mennessä se oli myynyt kolminkertaista platinaa. Suomessa albumi nousi virallisen albumilistan sijalle 28. Se on Audioslaven menestynein albumi, ja se on myynyt yli 3 miljoonaa kopiota Yhdysvalloissa.
Kappaleen "Like a Stone" musiikkivideo on kerännyt yli miljardi katselukertaa YouTubessa.
Vietcong (tietokonepeli)

Vietcong on Pterodonin ja Illusion Softworksin kehittämä ensimmäisen persoonan ammuntapeli, joka julkaistiin huhtikuussa 2003. Peli sijoittuu Vietnamin sotaan.
Vietcongille on tehty jatko-osa "Vietcong 2", joka julkaistiin lokakuussa 2005.
Pelaaminen.
Pelissä voi pelata joko yksinpeliä tai moninpeliä. Yksinpelissä voi harjoitella tutoriaalin avulla, suorittaa tehtäviä tai ottaa "Quick Fightin" (nopea peli).
Tarina.
Peli kertoo kersantti Steve R. Hawkinsinsta, joka astuu palvelukseen erikoisjoukkoihin Nui Pekin leirissä. Nui Pek sijaitsee Ho Chi Minhin huoltotien lähellä, joka on yksi Vietnamin vaarallisimpia alueita. Hawkins johtaa omaa osastoaan, johon kuuluvat seuraavat henkilöt: tunnustelija Le Duy Nhut on karski ja vietnamia tulkkaava henkilö, joka johdattaa ryhmän kohteeseen; pioneeri Thomas Bronson on ryhmän räjähdeasiantuntija ja ammuksia kantava ryhmän jäsen; radisti Peter James Defort pystyy kutsumaan ilma- ja tykistötukea sekä lisävahvistuksia; konekiväärimies Carl Jones Hornster on joukon karskein ja kestävin jäsen. Joe Crocker on joukon lääkintämies.
EQ

eQ-konserni on suomalainen varainhoito- ja sijoitusalan konserni. Konsernin emoyhtiön eQ Oyj:n osake on listattuna Nasdaq Helsingissä. Konserni tarjoaa sijoitus- ja pääomarahastoihin liittyviä palveluita, varainhoitoa, strukturoituja sijoitustuotteita, sijoitusvakuutuksia sekä kansainvälisten yhteistyökumppaneiden sijoitusrahastoja.
eQ:n varainhoidon asiakkaat ovat institutionaalisia sijoittajia ja yksityishenkilöitä. Konsernin hallinnoitavat varat olivat vuoden 2014 lopussa yhteensä 7,5 miljardia euroa. eQ:lla on Suomeen rekisteröityjä sijoitusrahastoja 26 ja niissä on hallinnoitavana noin 1,4 miljardia euroa asiakkaiden varoja. Kansainvälisten yhteistyökumppaneiden rahastoissa on asiakasvaroja noin 1,9 miljardia euroa ja Private Equity -varainhoidossa noin 3,3 miljardia euroa. Konserniin kuuluva Advium Corporate Finance tarjoaa yritys- ja kiinteistöjärjestelyihin sekä pääomajärjestelyihin liittyviä palveluja. Konsernissa työskentelee yhteensä yli 90 henkilöä.
Historia.
eQ aloitti toimintansa vuonna 1998 nimellä eQ-online. Peter Seligson on sijoitusyhtiö eQ Onlinen perustajahahmo. eQ Online oli Suomen ensimmäinen osakkeiden online-välityspalvelua yksityishenkilöille tarjoava osakevälittäjä. Aluksi osakkeita välitettiin vain Helsingin pörssissä, mutta myöhemmin toiminta laajentui useisiin Euroopan ja Yhdysvaltain pörsseihin. eQ Pankin omistaja oli kesästä 2007 lähtien islantilainen Straumur-Burdaras Investment Bank hf, joka ajautui heikentyneen maksuvalmiutensa takia Islannin viranomaisten haltuun maaliskuussa 2009.
eQ Varainhoidon edeltäjä eQ Pankki siirtyi toukokuussa 2009 ruotsalaisen Nordnetin omistukseen. eQ Varainhoidon toimiva johto ja Fennogens Investments S.A. ostivat joulukuussa 2009 eQ Varainhoito -liiketoiminnan eQ Pankilta. 
Amanda Capital Oyj, eQ Varainhoito -konserni ja Advium Corporate Finance Oy yhdistyivät joulukuussa 2010. Yhdistymisen myötä Amanda-konsernin hallinnoitavat varat kasvoivat 2,6 miljardista eurosta 3,6 miljardiin euroon. Fuusion jälkeen konsernin emoyhtiön nimi oli aluksi Amanda Capital Oyj, mutta syyskuussa 2011 sen nimi muutettiin eQ Oyj:ksi. 
Marraskuussa 2012 eQ osti Icecapitalin varainhoitoliiketoiminnan. Yhdistyminen toteutettiin liiketoimintasiirroilla joissa Icecapital-yhtiöiden liiketoiminta siirrettiin vastaaville eQ-yhtiöille.
eQ Varainhoito Oy osti syyskuussa 2013 toteutetulla osakekaupalla koko Finnreit Rahastoyhtiö Oy:n osakekannan. Konsernin hallinnoitavat varat olivat vuoden 2020 lopussa yhteensä 9,0 miljardia euroa.
Konsernirakenne.
eQ Oyj
Baysix

Baysix on helsinkiläinen yhtye, jonka perustivat vuonna 1983 Juha Mieskonen, Markus Miikkulainen, Kaarle Mannila, Ari Ilaskivi, Ako Kiuru ja Antti Aumo. Yhtye levytti ja kiersi lavoja ja festareita aktiivisesti vuosina 1984–1988 sekä esiintyi radiossa ja televisiossa. Vuonna 1988 yhtye teki myös kolmen viikon konserttikiertueen Yhdysvaltain länsirannikolla. Vuonna 2005 Baysix teki paluun levyttämällä albumin "Secrets And Lies", jota on seurannut useampi single- sekä musiikkivideojulkaisu. Baysix on viime ajat yhteisellä päätöksella pysytellyt ns. studiobändinä ja kieltäytynyt keikkatarjouksista, vaikka kaikki jäsenet esiintyvät aktiivisesti tahoillaan.
Maarakennus

Maarakennus tarkoittaa rakentamiseen liittyvää maansiirtämistä, louhintaa, aluskasvillisuuden poistoa ja viherrakentamista.
Maarakennuksella on erityisen suuri rooli infrastruktuurihankkeissa, joita ovat mm. tiet, rautatiet, satamat ja kunnallistekniikan rakentaminen. Maarakennukseen liittyvä logistiikka on merkittävä kustannustekijä esimerkiksi moottoritiehankkeessa. Maamassojen kuljetuksen organisoimisessa oikeiden konekokojen valinnalla ja oikealla kuorma-autojen määrällä voidaan saavuttaa isoja säästöjä. Maa- ja kalliomassojen laatu, määrä, hinta ja sijainti vaikuttavat myös merkittävästi projektin kustannuksiin. Näihin tekijöihin voidaan vaikuttaa massatalouden suunnittelulla.
Työnorganisointi maarakennushankkeessa.
Työn organisointi maarakennushankkeessa on merkittävässä roolissa. Esimerkiksi isossa moottoritiehankkeessa tarvitaan kymmeniä toimihenkilöitä, jotka toimivat eri tehtävissä massalaskennassa, kustannusten hallinnassa, riskien kartoittamisessa ja työnjohtamisessa. Näiden henkilöiden osaaminen on edellytys hankkeen onnistumiselle.
Maa- ja vesirakennus Suomessa.
Maa- ja vesirakennuksen työvoimaan kuuluu sekä erittäin korkeasti että vähäisesti koulutettuja työntekijöitä. Jotkin yksinkertaisimmista kuljetustehtävistä ovat suoritettavissa pelkän ajokortin turvin, mutta esimerkiksi louhinnassa tarvittavat panostajat tarvitsevat pitkän koulutuksen ja työkokemuksen pätevöityäkseen tehtäviinsä. Maa- ja vesirakennuskohteiden työnjohtajilla on nykyisin Suomessa lähes täystyöllisyys.. Tie- ja vesirakennusinsinöörin nimike muuttui teknisissä opistoissa 80-luvulla yhdyskuntatekniikan insinööriksi, mutta heidän koulutuksensa vastaa pääosin perinteistä maa- ja vesirakennusinsinöörin koulutusta. 
Myös tietotekniikka on tulossa maarakennusalalle. Nykyisin teiden korjauksessa käytetäänkin monia uusia teknisiä apuvälineitä, jotka tekevät teiden korjaamisen tehokkaammaksi ja täsmällisemmäksi. Muun muassa maatutkaus ja laserskannaus ovat nykyaikaisessa teiden korjaussuunnittelussa apuvälineinä. 
GPS-mittalaitteilla ja kuljettajaa opastavilla tietokonenäytöillä varustetut maarakennuskoneet ovat jo arkipäivää, tosin Suomessa niiden käyttö on vasta yleistymässä.
Erikoistyöt maarakennuksessa.
Maarakennuksen erikoistöinä voidaan mainita ainakin pohjanvahvistus, massanvaihtotyöt, vedenalaiset rakenteet, erilaiset pengerrykset ja tukimuurit, maapadot, pohjavedensuojausrakenteet, patoseinät, tukiseinät ja pilaantuneen maan puhdistustyöt.
Tukiseinät.
Tukiseinän ehkä yleisin käyttötarkoitus on kun työmaalla tehdään kaivanto aivan olemassa olevan rakenteen – esimerkiksi talon tai kadun – viereen. Jos kaivannon pohja täytyy ulottaa esimerkiksi useita metrejä viereisen kadun pinnan alapuolelle, käytetään kaivannon tukemisessa tukiseinää. Tukiseinä rakennetaan työmaalla ponttiseinänä, settiseinällä, kalkkipilaristabilointiseinänä tai kaivinpaaluseinänä. Kahta viimeistä käytetään Suomessa yleisimmin pysyviin tukiseiniin. Keski-Euroopassa myös ponttiseiniä käytetään yleisesti näkyvissäkin tukiseinärakenteissa kuten alikulkusiltojen keiloissa.
Louhintatyöhön ei vaadita erityistä pätevyyttä, joten sitä voivat tehdä myös epäpätevät henkilöt.
PPD-34

PPD-34 (ППД-34, ) on Vasili Degtjarjovin 1930-luvulla Neuvostoliitossa kehittämä konepistooli, joka oli käytössä toisessa maailmansodassa ja talvisodassa.
PPD-34.
PPD-34 on rakenteeltaan lähes suora kopio saksalaisesta MP 28 -konepistoolista. Palveluskäyttöön ase tuli ensimmäistä kertaa vuonna 1935. Aseen myöhempi malli PPD-34/38 sisälsi lipasratkaisuaan lukuun ottamatta vain vähäisiä muutoksia alkuperäiseen. Se varustettiin Suomi-konepistoolin rumpulippaan lähes suoralla kopiolla, johon aseen Suomi-konepistoolista poikkeavan tukkiratkaisun vuoksi jouduttiin lisäämään "syöttökaula".
PPD-34- ja PPD-34/38-malleja valmistettiin yhteensä 4 174 kappaletta vuosina 1934–1939.
Suomessa sotasaaliiksi saadut kyseisen malliset konepistoolit, arviolta 300–400 kappaletta, jaettiin kotijoukkojen ja rannikkopuolustuksen käyttöön.
PPD-40.
Edelleen kehitelty PPD-40 (ППД-40, "Pistolet-pulemjot Degtjareva, obrazets 1940 goda") oli ensimmäinen massatuotettu neuvostoliittolainen konepistooli, jota valmistettiin 86 986 kappaletta vuosina 1940–1941. Suurin rakenteellinen ero edeltävään malliin oli tukin muuttaminen kaksiosaiseksi, mikä mahdollisti "syöttökaulattoman" Suomi-konepistoolin rumpulippaan kopion käytön. Ase oli kuitenkin liian monimutkainen ja kallis todelliseen massatuotantoon, ja vuoden 1941 lopulla sen korvasi PPŠ-41, joka kuitenkin peri edeltäjältään rumpulippaansa.
Suomessa sotasaaliiksi saadut PPD-40-konepistoolit, arviolta noin 150 kappaletta, jaettiin kotijoukkojen ja rannikkopuolustuksen käyttöön..
Helmi Krohn

Helmi Anni Krohn (vuosina 1891–1913 Setälä; 31. lokakuuta 1871 Helsinki – 18. lokakuuta 1967 Helsinki) oli suomalainen kirjailija, suomentaja, kirjallisuuskriitikko, päätoimittaja ja kustannustoimittaja.
Ura.
Helmi Krohn oli laaja-alainen kirjoittamisen ammattilainen; hän aloitti uransa kääntämällä Burnettin teoksen Pikku Lordi ja hänen käännösuransa kasvoi useaan sataan niteeseen. Lisäksi hän oli toimittaja, päätoimittaja, kriitikko, lastenkirjailija, romaanikirjailija, esitelmöijä, elämäkertojen, tietoteosten ja matkakirjojen kirjoittaja. Krohn oli naimisissa kielitieteilijä E. N. Setälän kanssa vuosina 1891–1913, jona aikana käytti sukunimeä Setälä. Hänestä tuli suurperheen äiti, ja hänen neljästä lapsestaan kaksi (Salme Setälä ja Annikki Setälä) olivat muun ammatillisen toimensa ohella myös kirjailijoita, Vilho Setälä esperantisti ja valokuvaaja, Sirkka Setälä sairaanhoitaja. Krohnin laaja ja monipuolinen kirjallinen työ jäi jossakin määrin hänen puolisonsa sekä hänen tunnetumpien sisarustensa professori Kaarle Krohnin ja kirjailija Aino Kallaksen varjoon. Helmi Krohn teki ajassaan poikkeuksellisen ratkaisun erotessaan puolisostaan 1911 ja elättäessään sen jälkeen itsensä ja tyttärensä kirjallisella työllään.
Krohn kirjoitti uransa alkuvaiheessa toimittajan ja kääntäjän työn ohessa romaaneja, kunnes kääntyi enemmän elämäkertakirjoittamisen puolelle 1910-luvun alussa. Esikoisromaaninsa hän kirjoitti salanimellä Anni Kurki, muut romaanit Helmi Setälän nimellä. 1910-luvun alusta teokset ovat Helmi Krohnin nimellä. Hän oli lastenkirjallisuuden pioneeri niin kääntäjänä, lastenlehtien toimittajana kuin kirjailijana. Hän suomensi yli kolmisensataa teosta, joista osa on lasten- ja nuortenkirjallisuuden klassikkoja (esimerkiksi F. H. Burnettin "Pikku lordi", "Tuhannen ja yhden yön tarinoita", Grimmin veljesten "Lasten ja kotisatuja", Hilma Pylkkänen esikoisteos "Saimi Tervola" sekä Kiplingin "Intian viidakoista I–II"). Osa Krohnin teoksista on julkaistu nimellä Helmi Setälä, osa nimimerkillä Anni Kurki.
Krohn toimi Valvoja-lehden toimittajana vuodesta 1897 1910-luvulle, lastenlehti "Pääskysen" päätoimittajana vuosina 1907–1934, "Valvoja"-lehden päätoimittajana vuosina 1909–1910 ja kulttuurilehti Otavan päätoimittajana vuosina 1912–1919.
Krohn sai Aleksis Kiven palkinnon vuonna 1924. 
Helmi Krohnin elämäntyöstä merkittävä osa liittyi spritualismin edistämiseen. Usean vuosikymmenen henkisen etsinnän jälkeen hän löysi spiritualismin henkiseksi kodikseen 1929 Lontoosta ja teki sen jälkeen spiritualismia tunnetuksi Suomessa kääntämällä alan englanninkielistä kirjallisuutta ja luomalla kansainvälisiä yhteyksiä. Hän perusti Suomen Spiritualistisen seuran 1946 ja toimi meediona. Krohn halusi käyttää termiä spiritualismi eikä spiritismi, koska koki että se oli saanut Suomessa negatiivisen kaiun ja liittyi alhaisiin henkiyhteyksiin. Spiritualismi piti Krohnin käsityksen mukaan sisällään kanavoinnin, selvänäkemisen ja aineellistumisen. Helmi Krohn oli saanut vaikutteita maailmankatsomukseensa teosofiasta: hän uskoi, että Jeesus oli ihminen, joka oli käynyt hakemassa oppia idästä ja oli samalla tavalla täydellinen kuin esimerkiksi Buddha.
Sokeritoppa

Sokeritoppa on entinen sokerin valmistusmuoto. Ne valmistettiin puhtaasta ruokosokerista, joka kuumennettiin ja kaadettiin kuumana tötterömäiseen muottiin. Kun sokeri oli kuivunut pari viikkoa, se irrotettiin muotista ja sen pohja tasoitettiin. Muotteja on tehty eri aikoina monista aineista, kuten bambusta, savesta, puusta ja teräksestä. Topat olivat suuria, 5–15 kilon painoisia, ja ne saatettiin pilkkoa kaupassa paloiksi. Kauppias piti tavallisesti leveän tyviosan, ja kotona topasta murrettiin paloja tarpeen mukaan hakkurilla ja sokerisaksilla. Sokeritoppaa saatettiin murtaa sokerileikkurin avulla. Se oli laatikko, jossa oli veitsimäinen hakkuri ja reiällinen välipohja, jonka läpi pienet sokerimuruset valuivat alempaan laatikkoon. Sokerin kovuus vaihteli sen mukaan, mistä kohdin toppaa se murrettiin, ja kärkiosassa sokeri oli kaikkein kovinta. Kärkeä pidettiin myös makeampana kuin tyveä.
Sokeri tunnettiin Euroopassa 1500-luvulla, ja myös sokeritoppien valmistus keksittiin satoja vuosia sitten. Vielä 1920-luvun Suomessa noin puolet kaikesta tuotetusta sokerista oli sokeritoppia; kuitenkin jo vuonna 1930 sokeritoppien tuotannon osuus oli pudonnut yhteen kolmasosaan kaikesta sokerin tuotannosta. Pohjois-Euroopan viimeinen sokeritoppa valmistui vuonna 1957 Vaasan sokeritehtaalla, kun pala- ja kidesokeri tulivat kuluttajien keskuudessa suositummiksi.
Basshunter

Basshunter (oikealta nimeltään Jonas Erik Altberg, s. 22. joulukuuta 1984 Halmstad, Ruotsi) on ruotsalainen laulaja, tuottaja ja DJ.
Ura.
Altberg aloitti musiikin tekemisen vuonna 2001 ja julkaisi internetissä ensimmäisen albuminsa "The Bassmachine" samana vuonna. 
Vuonna 2006 Altberg julkaisi ”Boten Anna” -nimisen kappaleen, josta tuli suuri hitti Pohjoismaissa. Kappale kertoo Anna-nimisestä IRC-botista, joka onkin oikeasti nainen. Ruotsissa ja Alankomaissa kappale nousi listaykköseksi, Norjassa kolmoseksi ja Suomessa singlelistan sijalle 9.
”Vi sitter i Ventrilo och spelar DotA” muistuttaa huomattavasti Daddy DJ:n kappaletta ”Daddy DJ”. Altberg on haastatteluissa kertonut, että kyseessä on hänen oma luvan kanssa tehty versionsa Daddy DJ:n kappaleesta.
Yksityiselämä.
Altbergillä on todettu Touretten oireyhtymä, ja hän on sanonut kuluttaneensa paljon energiaa asian käsittelyyn nuorena, mutta sittemmin päässeensä siitä yli.
Altberg avioitui kolmen vuoden seurustelun jälkeen Tina Makhia Khayatsadehin kanssa vuonna 2017 ja he erosivat vain vuotta myöhemmin. Altberg on kärsinyt alkoholiongelmasta, johon on hakenut ammattiapua. Hän asuu nykyään (kevät 2020) Dubaissa ja tekee edelleen töitä DJ:nä ja muusikkona.
Tilastohevonen

Tilastohevonen on vuoteen 2009 asti käytetty nimitys hevoselle, jota ei voitu Suomessa rekisteröidä puhdasrotuisena hevosena tai ponina. Tilastorekisteriin merkittiin suvultaan tuntemattomat tai rotumääritelmien vastaiset yksilöt. Lisäksi tilastorekisteriin merkittiin niiden rotujen edustajat, joilla ei ollut omaa kantakirjaa Suomessa (esimerkiksi friisiläiset). Ulkomailta tuotuja hevosia merkittiin tilastorekisteriin, jos niiden alkuperämaan asiakirjoja ja niihin merkittyjä polveutumistietoja ei voitu varmuudella todeta oikeaksi. Tällaisia tapauksia olivat usein Venäjältä tai Baltian maista tulevat hevoset. 
Tilastohevosen rekisterinumerossa on tunnuksena T-kirjain. Tilastorekisteri poistui käytöstä vuonna 2009. Nykyisin kaikki uudet Suomen Hippoksen rekisteriin merkittävät hevoset saavat rekisterinumerokseen kansainvälisen UELN-numeron. Polveutumiseltaan epäselvät hevoset merkitään E-rekisteriin (equidae). Aiemmin tilastohevosiksi rekisteröidyt yksilöt jäivät vanhaan T-rekisteriin, mutta uusia hevosia rekisteriin ei siis enää kirjata.